
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om forslag til Rådets afgørelse om indgåelse på Den Europæiske Unions vegne af protokollen om gennemførelsen (2025-2030) af partnerskabsaftalen om bæredygtigt fiskeri mellem Den Europæiske Union på den ene side og Naalakkersuisut og Danmarks regering på den anden side
(COM(2024)0479 – C10 0227/2024 – 2024/0263(NLE))
(Godkendelse)
Europa-Parlamentet,
–	der henviser til udkast til Rådets afgørelse (14652/24), 
–	der henviser til udkast til protokollen om gennemførelsen af partnerskabsaftalen om bæredygtigt fiskeri mellem Den Europæiske Union på den ene side og Naalakkersuisut og Danmarks regering på den anden side (2025-2030) (14781/24), 
–	der henviser til den anmodning om godkendelse, som Rådet har forelagt, jf. artikel 43, stk. 2, og artikel 218, stk. 6, andet afsnit, litra a), nr. v), i traktaten om Den Europæiske Unions funktionsmåde (C10‑0227/2024),
–	der henviser til budgetmæssig vurdering fra Budgetudvalget,
–	der henviser til sin ikkelovgivningsmæssige beslutning af ... om forslaget til afgørelse[footnoteRef:1],  [1:  Vedtagne tekster, P10_TA(0000)0000.] 

–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til henstilling fra Fiskeriudvalget (A10‑0000/2025),
1.	godkender indgåelsen af aftalen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter på den ene side og Grønlands regering og parlament samt Danmarks regering og parlament på den anden side.

Ved udgangen af 2024 undertegnede Grønland og Den Europæiske Union en ny protokol til gennemførelsen af partnerskabsaftalen om bæredygtigt fiskeri (2025-2030). Det er en blandet aftale, der giver EU-fartøjer mulighed for at fiske efter arter som torsk, hellefisk, rødfisk eller dybvandsreje. Til gengæld herfor betaler Unionen et finansielt bidrag på 17 296 857 EUR om året, heraf 14 096 857 EUR i adgangsrettigheder og 3 200 000 EUR til støtte og gennemførelse af Grønlands fiskeripolitik, ud over de afgifter, der betales af rederne. Fiskeriaftalen har gjort det muligt for omkring ti EU-fartøjer at fiske i farvandene i det selvstyrende område i de seneste år. Den nye protokol indeholder nærmere regler og bestemmelser om denne adgang.

Fiskeri i Grønland

Fiskeri er en vigtig erhvervssektor for Grønland i socioøkonomisk og kulturel henseende. Det tegner sig for 15 % af beskæftigelsen og mere end 90 % af landets eksport. Kystfiskeri foretages hovedsagelig af små både (dhingies). Det holder liv i den lokale økonomi og beskæftigelse. Mange fjerntliggende inuitsamfund er afhængige af subsistensfiskeri. Landet har også en offshorefiskerflåde og har gældende fiskeriaftaler, der giver udenlandske fartøjer mulighed for at fiske i offshoreområdet. Fiskeriet i Grønland er ramt af klimaændringernes indvirkning på et sårbart arktisk havmiljø, navnlig fiskearterne. Grønland har indført foranstaltninger til begrænsning af fiskeriets indvirkning havmiljøet: forbud mod udsmid, forvaltningsplaner for bifangster osv.

Ny protokol om gennemførelse af partnerskabsaftalen om bæredygtigt fiskeri

Den nye protokol, der er undertegnet, gælder i 6 år, hvilket giver interessenterne stabilitet og synlighed. Den fastsætter bestemmelser om de europæiske fartøjers adgang til farvande og om samarbejdet med Grønland: fiskerimuligheder, utilsigtede fangster, videnskabeligt samarbejde, tilsyn, kontrol, overvågning, fiskerizoner, observatører osv.

Et særtræk ved aftalen er, at fangsterne reguleres ved hjælp af fiskerimulighederne, der fastsættes årligt. Ordføreren er bekymret over, at TAC'erne – ifølge den efterfølgende evaluering – for flere af målarternes vedkommende overskrider de grænser, der er fastsat af den videnskabelige rådgivning. Disse situationer med dokumenteret overfiskning eller usikkerhed i forbindelse med manglende data truer fiskebestandene og fiskeriets bæredygtighed, sådan som det er tilfældet med østlig dybvandsreje. En række vejledende fiskerimuligheder er således blevet reduceret. Det andet fokuspunkt hænger sammen med behovet for yderligere data om målarter og marine økosystemer.

Programmeringen af sektorstøtten vil blive vedtaget senest 3 måneder efter protokollens gennemførelse. Sektorstøtten har i de seneste år støttet videnskabelig forskning og evaluering, Grønlands fiskeriforvaltning, kontrol, men også kystfiskeri af mindre omfang. Evalueringen af den seneste protokol giver en positiv vurdering.

Konklusioner og henstillinger 

Ordføreren minder om betydningen af partnerskabsaftalen om bæredygtigt fiskeri og fiskeriforbindelserne mellem Grønland og EU i lyset af de nuværende diplomatiske spændinger med USA og klimakrisen i Arktis. Fiskeriaftalen yder gennem sektorstøtte en bistand, der hilses velkommen af myndighederne og mange civilsamfundsaktører i Grønland. Forhøjelsen af det finansielle bidrag fra Unionen, sektorstøtten og de afgifter, der betales af rederne, er positiv.

Ordføreren opfordrer EU til at yde større støtte til kystfiskersamfund, samtidig med at de oprindelige folks rettigheder og FAO's retningslinjer for småfiskeri respekteres. Disse samfund samt NGO'er bør også inddrages i aftalen. EU's støtte til kontrol, bekæmpelse af IUU-fiskeri, dataindsamling og videnskabelig forskning er også positiv.

Ordføreren fremhæver aftalens miljømæssige udfordringer. Som Parlamentet allerede anmodede om i 2021, er det vigtigt at fortsætte bestræbelserne på at indsamle data og bekæmpe overfiskning på grundlag af videnskabelig rådgivning om fastsættelse af TAC'er i Grønland og tildeling af årlige fiskerimuligheder til EU. Selv om EU fisker efter mindre mængder, skal det følge forsigtighedsprincippet. Definitionen af overskridelse er i nogle tilfælde tvivlsom. EU-fartøjers fiskeri indvirker også på havbundens økosystemer, og der bør være fokus på at afdække og beskytte sårbare marine økosystemer med støtte fra sektoren.

Endelig opfordrer ordføreren til, at denne fiskeriaftale skal indgå i den regionale fiskeriforvaltning. Som følge af kvoteudvekslinger er forbindelserne efter brexit med kystlandene, herunder Norge, tæt knyttet til aftalen. EU og Grønland er nødt til at styrke samarbejdet og gennemsigtigheden i RFFO'erne og kyststatsaftalerne. Mere generelt er EU nødt til at beskytte arterne og havmiljøet i Arktis yderligere.

<FootprintIntro>I henhold til artikel 8 i bilag I til forretningsordenen erklærer ordføreren at have modtaget input fra følgende enheder eller personer som led i udarbejdelsen af udkastet til betænkning:</FootprintIntro>
	Enhed og/eller person

	Frankrigs repræsentation ved Den Europæiske Union

	Tysklands repræsentation ved Den Europæiske Union

	Danmarks repræsentation ved Den Europæiske Union

	Grønlands fiskeriministerium

	Oceana

	Europêche

	GD MARE (Europa-Kommissionen)


Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

